**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení nariadenie vlády Slovenskej republiky č. 83/2017 Z. z. o podmienkach poskytovania podpory v rámci spoločnej organizácie trhu s vínom v znení nariadenia vlády Slovenskej republiky č. 77/2019 Z. z.  (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona
č. 207/2002 Z. z.

Návrh nariadenia vlády sa predkladá v nadväznosti na zmeny maximálnej výšky podpory pre podporné opatrenia, ktorými sú „poistenie úrody“ a „investície“ podľa delegovaného nariadenia Komisie (EÚ) 2020/592 z 30. apríla 2020 o dočasných výnimočných opatreniach, ktoré sa odchyľujú od určitých ustanovení nariadenia Európskeho parlamentu a Rady (EÚ) č. 1308/2013 a ktoré sú zamerané na riešenie narušenia trhu v sektore ovocia a zeleniny a sektore vinohradníctva a vinárstva v dôsledku pandémie COVID-19 a opatrení s ňou spojených (ďalej len „delegované nariadenie (EÚ) 2020/592“).

Podľa čl. 8 a 9 delegovaného nariadenia (EÚ) 2020/592 sa dočasne, na obdobie od  04. 05. 2020 do 15. 10. 2020, zvyšuje o 10 % maximálna výška podpory ustanovená v čl. 49 ods. 2 písm. b) a v čl. 50 ods. 4 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72,(EHS) č. 234/79, (ES) č. 1037/2001 a (ES) č. 1234/2007 v platnom znení pre podporné opatrenia, ktorými sú „poistenie úrody“ a „investície“. Návrhom nariadenia vlády sa umožňuje na obdobie od  04. 05. 2020 do 15. 10. 2020 poskytnúť podporu na poistenie úrody a na investície v maximálnej výške ustanovenej delegovaným nariadením (EÚ) 2020/592. Súčasne sa v dotknutých ustanoveniach § 21 a 26 navrhuje legislatívno-technická úprava tak, aby sa pri určení maximálnej výšky podpory odkazovalo na príslušné právne predpisy Európskej únie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude predmetom vnútrokomunitárneho pripomienkového konania.

Účinnosť návrhu nariadenia vlády sa navrhuje dňom vyhlásenia, aby sa podpora na poistenie úrody a na investície v maximálnej výške mohla v Slovenskej republike využiť ešte do konca obdobia ustanoveného delegovaným nariadením (EÚ) 2020/592.

Návrh nariadenia vlády bol predmetom pripomienkového konania a do ďalšieho legislatívneho procesu sa predkladá bez rozporov.